Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu Komitejai - Otrais labāka regulējuma stratēģisks pārskats Eiropas Savienībā {COM(2008) 33 galīgā redakcija} {COM(2008) 35 galīgā redakcija} {SEC(2008) 120} /* KOM/2008/0032 v konečnom znení */





SK Brusel, 30.1.2008 KOM(2008) 32 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Druhé strategické hodnotenie programu lepšej právnej regulácie v Európskej únii {KOM(2008) 33 v konečnom znení} {KOM(2008) 35 v konečnom znení} {SEK(2008) 120} OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Druhé strategické hodnotenie programu lepšej právnej regulácie v Európskej únii I. ÚVOD Pre súčasnú Komisiu je zjednodušovanie a zlepšovanie regulačného prostredia v Európe najvyššou prioritou. Je to súčasť jej širšieho cieľa prinášať výsledky občanom a podnikom. Program lepšej právnej regulácie, ktorý bol prijatý v roku 2005, je zameraný na zaistenie toho, aby všetky nové iniciatívy mali vysokú kvalitu a tiež, aby sa zmodernizovali a zjednodušili existujúce právne predpisy. Jeho plnenie pomáha stimulovať podnikanie a inováciu, realizovať celý potenciál jednotného trhu, a tak podporovať rast a tvorbu pracovných miest. Lepšia právna regulácia je preto kľúčovým prvkom lisabonskej stratégie pre rast a zamestnanosť Program lepšej právnej regulácie pomáha tiež EÚ reagovať na globalizáciu a skôr formovať globálnu reguláciu, než aby bola ňou formovaná. Komisia zavádza zlepšenia v rôznych štádiách politického cyklu. Lepšia právna regulácia neznamená dereguláciu či potláčanie nových európskych pravidiel, keď sú potrebné. Ale politika a regulačné návrhy sa teraz systematicky posudzujú a pre každú iniciatívu sa skúma celý rad možností – regulačných aj neregulačných. Na kvalitu týchto posudzovaní dohliada nezávislá Rada pre posudzovanie vplyvu. Existujúce právne predpisy sa zjednodušujú a kodifikujú a vynakladá sa intenzívne úsilie na zníženie administratívnych nákladov súvisiacich s právnymi predpismi EÚ. Návrhy, ktoré čakajú na prijatie, sa preverujú a ak už nie sú relevantné alebo konzistentné s prioritami Komisie, stiahnu sa. V spolupráci s členskými štátmi sa vyvíja nový účinnejší prístup na zvládnutie ťažkostí pri vykonávaní a zaisťovaní súladu s právnymi predpismi Spoločenstva. Program lepšej právnej regulácie už prináša konkrétne výhody pre podniky a spotrebiteľov. Maximálne prínosy sa však podarí dosiahnuť len vtedy, ak budú spolupracovať všetky európske inštitúcie a členské štáty. Toto oznámenie hodnotí pokrok a poukazuje na oblasti, v ktorých je potrebné ďalšie úsilie, a je príspevkom k hodnoteniu stavu lepšej právnej regulácie Európsku radou v marci 2008. II Modernizácia existujúcich právnych predpisov Európske právne predpisy často zjednodušujú záležitosti pre podniky, občanov a verejné správy tým, že nahrádzajú 27 súborov pravidiel len jedným. Ale v rýchlo sa meniacom svete sa právne predpisy prijaté za posledných 50 rokov musia neustále kontrolovať a modernizovať. 1. Zjednodušovanie existujúcich právnych predpisov Otvorený program Komisie pre zjednodušenie je zameraný na zjednodušenie a modernizáciu právnych predpisov EÚ. Obsahuje 164 opatrení na roky 2005 – 2009 a teraz je súčasťou ročného pracovného programu. Komisia už navrhla alebo prijala 91 z týchto opatrení a 44 nových opatrení predloží v roku 2008. Zjednodušovanie prinesie konkrétne prínosy. Napríklad poľnohospodári a poľnohospodárske spoločnosti teraz podliehajú veľmi zjednodušenému regulačnému rámcu: 21 organizácií spoločného trhu bolo spojených do jednotného systému. Podniky majú úžitok z jednoduchších pravidiel týkajúcich sa balenia, keďže boli zrušené požiadavky predbežného balenia asi u 70 spotrebiteľských výrobkov. Boli zavedené znížené poplatky a administratívna pomoc pre MSP, ktoré registrujú liečivá. Zjednodušené schvaľovanie uľahčí registrovanie a predaj motorových vozidiel pri zachovaní bezpečnostných noriem. Efektívnejší a konkurenčnejší platobný trh umožní, aby všetky platby v rámci Európskej únie boli tak jednoduché, lacné a bezpečné, ako sú dnes platby v rámci členských štátov. Podniky budú mať úžitok z jednoduchších pravidiel v oblasti poistenia, keď sa v blízkej budúcnosti prijme revízia existujúceho poistného práva (Solventnosť II). Budú tiež môcť využívať výhody vyplývajúce z modernizovaného colného kódexu a už v súčasnosti využívajú výhody colného a obchodného prostredia bez dokumentov v papierovej forme. Táto práca na zjednodušovaní právnych predpisov EÚ dosiahla stále tempo. Komisia bude udržiavať túto dynamiku. Dokončí preverovanie všetkých existujúcich právnych predpisov s cieľom identifikovať oblasti, na ktoré by sa mohli zamerať budúce činnosti týkajúce sa zjednodušovania, a jeho výsledky zapracuje do aktualizovaného otvoreného programu pre zjednodušenie, ktorý bude predložený na začiatku roku 2008. Viac iniciatív na zjednodušenie bude pripravených s posúdením vplyvu [1]. Komisia uprednostní zjednodušovanie, ktoré prinesie úžitok MSP a užšie zapojí zainteresované strany do prípravy. Využije tiež systém posudzovania vplyvu, aby sa zaistilo, že nové legislatívne iniciatívy využijú každú príležitosť na zjednodušenie. Komisia neustále prepracováva [2] právne predpisy a pokračuje v kodifikácii [3]. Z takmer 400 právnych aktov, ktoré sa môžu kodifikovať, Komisia dokončila 152: 87 bolo prijatých a 65 stále prejednáva Rada a Parlament. Kodifikačný program by mal byť dokončený v priebehu nasledujúcich 18 mesiacov. Komisia tiež identifikuje a ruší zastarané právne akty, ktoré už nemajú reálny účinok, ale sú stále účinné. Táto práca, ktorá sa týka asi 2500 právnych aktov, by sa mohla urýchliť, keby sa Európsky parlament a Rada dohodli na zrýchlených postupoch pre rušenie zastaraných právnych predpisov. A napokon Komisia pravidelne preveruje všetky návrhy, ktoré prejednávajú legislatívne orgány, aby zaistila, že zostanú relevantné a splnia normy kvality. Od roku 2005 bolo odvolaných 78 návrhov a ďalších 30 bolo identifikovaných v legislatívnom a pracovnom programe Komisie na rok 2008. 2. Znižovanie administratívnej záťaže Komisia predložila v januári 2007 akčný program na zníženie administratívnej záťaže pre podniky v EÚ o 25 % do roku 2012 [4]. Európska rada tento akčný plán schválila v marci 2007. Súhlasila s cieľom týkajúcim sa administratívnej záťaže, ktorá má pôvod v EÚ, a vyzvala členské štáty, aby stanovili „vnútroštátne ciele porovnateľnej ambície v rámci svojich kompetencií do roku 2008“ [5]. Dvanásť členských štátov to už urobilo [6]. Kľúčová časť akčného programu meria administratívnu záťaž pre podniky pri plnení povinností poskytovať informácie na základe právnych predpisov EÚ a vnútroštátnych právnych predpisov. Meranie začalo v júli 2007 a týka sa 43 právnych predpisov (v 13 prednostných oblastiach), ktoré podľa odhadov predstavujú viac ako 80 % administratívnej záťaže s pôvodom v EÚ [7]. Identifikujú a mapujú sa stovky povinností v právnych predpisoch EÚ. Za podpory jednotných kontaktných miest určených jednotlivými členskými štátmi sa tiež kontroluje spôsob, akým vnútroštátne právne predpisy transponovali požiadavky EÚ. Očakáva sa, že obidva procesy sa dokončia začiatkom roku 2008. Komisia potom posúdi čas a finančné prostriedky, ktoré podniky vynaložili v dôsledku týchto požiadaviek. Takto sa ukáže, ktoré povinnosti presahujú požiadavky EÚ a za akú cenu. Porovnanie v tomto meradle je jedinečné a pomôže identifikovať osvedčené postupy pri transpozícii. Odporúčania na zníženie administratívnej záťaže by mali byť pripravené do konca roku 2008. V prípade práva obchodných spoločností je projekt v predstihu v porovnaní s harmonogramom, takže Komisia bude môcť predložiť návrhy v tejto oblasti do leta 2008. Merania členských štátov ukazujú, že v tejto oblasti existuje značné zaťaženie: preto by včasné konanie bolo významným prínosom. Komisia tiež preveruje návrhy, ktoré zaslali členské štáty, a návrhy respondentov, ktorí reagovali na on-line konzultáciu o znížení administratívnej záťaže [8]. Dostane tiež rady od „Skupiny nezávislých zainteresovaných strán na vysokej úrovni pre oblasť administratívnej záťaže“, ktorej predsedá Dr. Edmund Stoiber a ktorá začala pracovať v januári 2008. Členmi tejto skupiny sú vedúci predstavitelia niekoľkých orgánov dohliadajúcich na programy zamerané na obmedzenie byrokratických postupov v členských štátoch a zástupcovia priemyslu, malých a stredných podnikov a environmentálnych a spotrebiteľských organizácií, ktorí majú priame skúsenosti s lepšou právnou reguláciou. Komisia tiež bude pokračovať v znižovaní administratívnej záťaže podporovaním používania informačných a komunikačných technológií. Aby sa dosiahli rýchle výsledky, akčný program určil aj 10 „zrýchlených opatrení“ určených na vytvorenie významných prínosov (odhadovaných na 1,3 miliardy EUR) prostredníctvom pomerne malých zmien v základných právnych predpisoch. Komisia prijala v priebehu asi šiestich mesiacov štyri príslušné balíky legislatívnych opatrení. Jeden návrh bol schválený spolurozhodovacím postupom v rekordnom čase; ďalších päť by malo byť prijatých začiatkom roku 2008. Komisia predloží množstvo ďalších zrýchlených opatrení pred jarným zasadnutím Rady [9]. III. Používanie posudzovania vplyvu v procese tvorby politiky Integrovaný systém Komisie na posudzovanie vplyvu pomáha inštitúciám EÚ vytvárať lepšie politiky a právne predpisy. Posudzovanie vplyvu uľahčuje proces rozhodovania založený na lepších informáciách v rámci celého legislatívneho procesu, zlepšuje kvalitu návrhov, podporuje dodržiavanie zásad subsidiarity a proporcionality zaisťuje konzistenciu s cieľmi vysokej úrovne, ako sú Lisabonská stratégia a stratégia trvalo udržateľného rozvoja. Umožňuje tiež Komisii účinnejšie informovať o politike. Komisia od roku 2003 dokončila a zverejnila 284 posúdení vplyvu. Tieto posúdenia sú verejné a zhrnutie je k dispozícii vo všetkých úradných jazykoch [10]. Posudzovanie vplyvu, ako súčasť všeobecnejšej zmeny kultúry, sa stalo pevnou súčasťou pracovných postupov a procesu rozhodovania Komisie a zmenilo spôsob tvorby politiky. Rozhodnutia Komisie o tom, či a ako pokračovať v iniciatívach, sú založené na transparentnom dôkaze, vstupnej a dôkladnej analýze možností zainteresovanej strany vrátane možností spoločnej regulácie a samoregulácie. Napríklad v roku 2007 Komisia zastavila tri plánované iniciatívy na základe posúdení vplyvu, keďže sa ukázalo, že opatrenie EÚ by v týchto prípadoch nepridalo dostatočnú hodnotu: [11] išlo o zavedenie plnej proporcionality medzi kapitálom a kontrolnými právami, o zmenu a doplnenie 14. smernice v oblasti práva obchodných spoločností týkajúcej sa cezhraničného presťahovania sídla spoločnosti a o ochranu svedkov. Dochádza aj k tomu, že útvary Komisie prevezmú iniciatívu a vykonajú posúdenie vplyvu, aj keď sa to od nich oficiálne nevyžaduje [12]. Rada pre posudzovanie vplyvu poskytuje nezávislú kontrolu kvality a pomáha rozvíjať metodiku. Komisia je odhodlaná ďalej zlepšovať systém posudzovania vplyvu. Aktualizuje metodiku a upevňuje posudzovanie vplyvu v politickom cykle, vychádza z internej expertízy, návrhov ostatných inštitúcií, členských štátov a zainteresovaných strán a zistení externého hodnotenia v roku 2007 [13]. Hodnotením sa dospelo k záveru, že Komisia dosiahla pokrok v plnení cieľov v oblasti posudzovania vplyvu: zlepšenie kvality návrhov, poskytovanie účinnej pomoci pri rozhodovaní a zlepšenie transparentnosti. Toto hodnotenie však určilo aj potrebu objasniť koncepciu primeranej analýzy (t. j. analýzy v súlade s významom návrhu) a tým lepšie identifikovať iniciatívy, ktoré sa majú posúdiť. Odporučilo, aby boli posúdenia vplyvu pripravené v skoršej fáze procesu vytvárania politiky a aby sa zlepšila podpora kvality vrátane prístupu k zdrojom údajov. Hodnotenie poukázalo na postreh, že príliš veľa posúdení vplyvu sa vykonalo na zdôvodnenie vopred určeného výberu politiky. Komisia odpovedala nižšie uvedenými zlepšeniami. Ďalšie zlepšenia budú nasledovať ako súčasť revízie usmernení Komisie na posudzovanie vplyvu, ktoré majú byť dokončené po tom, čo Európska rada v marci 2008 preverí pokrok v lepšej právnej regulácii. 1. Upevniť posudzovanie vplyvu pri tvorbe politík Systém posudzovania vplyvu je spoľahlivý a ukázal sa byť cennou pomôckou pri rozhodovaní, hlavne pre samotnú Komisiu, ale tiež pre iné inštitúcie. Komisia okrem toho zaistila, že posudzovania vplyvu a príslušné stanoviská Rady pre posudzovanie vplyvu sa používajú v celom procese rozhodovania. Na základe tohto pokroku existujú oblasti, kde sa tento systém môže zlepšiť. Jednou oblasťou je časový plán. Posudzovanie vplyvu sa musí vykonávať v skoršej fáze procesu vytvárania politiky, aby sa alternatívne spôsoby konania mohli preskúmať pred predložením návrhu. Znamená to včasný výber položiek pre posudzovanie vplyvu a včasné poradenstvo od Rady pre posudzovanie vplyvu týkajúce sa plánovanej práce. Komisia bude pokračovať v rozvíjaní tejto „včasnej“ koordinácie a podpory kvality posudzovania vplyvu kľúčových iniciatív. 2. Sústrediť zdroje tam, kde je pridaná najvyššia hodnota Keď bol systém posudzovania vplyvu uvedený do činnosti, všetky položky legislatívneho a pracovného programu Komisie boli podrobené posudzovaniu vplyvu. Prax ukázala, že tento prístup sa musí prepracovať. Posúdenia vplyvu by sa mali vykonávať u najdôležitejších návrhov a u návrhov, ktoré majú najďalekosiahlejšie dopady, bez ohľadu na to, či sú zahrnuté do legislatívneho a pracovného programu Komisie. Mali by byť primerané vzhľadom na význam príslušnej iniciatívy, čo znamená, že v prípade iniciatív s obmedzenými alebo len všeobecnými vplyvmi budú požiadavky na posúdenie vplyvu zredukované alebo sa od nich upustí. Komisia vykoná v roku 2008 približne 180 posúdení vplyvu v porovnaní so 130 posúdeniami v roku 2007. Z nich viac ako polovica sa týka iniciatív, ktoré nie sú v legislatívnom a pracovnom programe Komisie vrátane opatrení prijatých prostredníctvom komitologického postupu. 3. Poskytovať väčšiu podporu Podpora kvality a vedenie sa musia posilniť a Komisia tak urobí najmä prostredníctvom svojich usmernení na posudzovanie vplyvu a Rady pre posudzovanie vplyvu. Oblasti, ktoré vyžadujú pozornosť, zahŕňajú: · Rozhodovanie o primeranej úrovni analýzy pre každé posudzovanie vplyvu s prihliadnutím na to, aké významné sú pravdepodobné vplyvy a aká citlivá je iniciatíva z politického hľadiska. · Subsidiarita a proporcionalita: Rozhodovanie o tom, či a ako by mala EÚ konať, je prirodzené pre proces posudzovania vplyvu. Komisia uznáva, že regionálne a národné vplyvy – často dôležité pre zabezpečenie rešpektovania zásad subsidiarity a proporcionality – vyžadujú väčšiu pozornosť. Budú potrebné nové nástroje. · Posilnenie analýzy špecifických vplyvov: Útvary Komisie budú väčšiu pozornosť venovať analýze niektorých oblastí, ako sú sociálne a distribučné vplyvy, vplyvy na vnútorný trh, na spotrebiteľov a MSP, na regióny a miestne orgány a medzinárodné vplyvy. Rovnako je potrebné lepšie predvídať problémy súvisiace s transpozíciou a implementáciou. · Kvantifikácia: Posudzovanie vplyvu by malo kvantifikovať vplyvy tam, kde je to možné a primerané – bez toho, aby sa ignorovali základné neistoty. Kvantifikácii napriek pokroku (napríklad, že sa systematicky zvažujú administratívne náklady a ak je to dôležité, merajú sa pomocou štandardného modelu nákladov EÚ) často bránia nedostatočné alebo nespoľahlivé údaje. Lepšia podpora a vedenie znamenajú posilnenie spolupráce s členskými štátmi, Výborom regiónov, Európskym hospodárskym a sociálnym výborom a príslušnými zainteresovanými stranami. · Príspevok zainteresovaných strán a odborníkov je nevyhnutný. Konzultácia je už bežnou praxou a názory zainteresovaných strán sa zohľadňujú od začiatku procesu vytvárania politiky. Vo veľkom rozsahu sa zapájajú externí odborníci. Komisia v roku 2007 preverila svoje minimálne normy pre externé konzultácie. Potvrdila súčasné pravidlá a rozhodla sa účinnejšie ich uplatňovať zlepšením spätnej väzby, zaistením plurality názorov atď. [14] Rada pre posudzovanie vplyvu kontroluje, či sa normy uplatňujú správne. 4. Zaistiť prísnu kontrolu kvality Koncom roku 2006 Komisia ustanovila radu pre posudzovanie vplyvu, ktorá patrí do právomoci predsedu, zloženú z vysokých úradníkov Komisie, ktorí pôsobia nezávisle od navrhujúcich oddelení. Táto rada poskytuje poradenstvo a kontrolu metodiky a kvality a v prípade potreby využíva externú expertízu. Názory rady využíva Komisia pri prijímaní svojho konečného rozhodnutia a zverejňujú sa, keď sa iniciatíva prijme [15]. Komisia teraz zhodnotila skúsenosti z prvého roku čiastočne na základe správy tejto rady [16]. Komisia víta nestrannú právomoc rady a cení si jej profesionálne odporúčania, ktoré vo väčšine prípadov viedli k zlepšeniam v posudzovaní vplyvu. Rada pomohla zvýšiť normy a poskytla užitočné usmernenia v oblasti metodiky. Ďalšie zlepšenia budú vykonané v oblasti interných pracovných metód a postupov. Napríklad je potrebné zabezpečiť, aby posúdenia vplyvu vypracované útvarmi pre niektoré návrhy zohľadnili odporúčania rady predtým, než sa príslušné návrhy predložia kolégiu na politické rozhodnutie. IV. SPOLOČNÁ ZODPOVEDNOSŤ Pravidlá EÚ navrhuje Komisia a prijíma Európsky parlament a Rada. Národné vlády a parlamenty ich transponujú do vnútroštátnych zákonov a tiež prijímajú právne predpisy na základe vlastnej zodpovednosti, pričom ich často dopĺňajú regionálnymi a miestnymi predpismi. Všetky tieto predpisy ovplyvňujú podniky a občanov. Program Lepšia právna regulácia sa preto musí vykonávať ako spoločné úsilie inštitúcií a členských štátov EÚ [17]. V tejto súvislosti bude Komisia pokračovať vo svojich hodnotných výmenách so skupinou vysokokvalifikovaných národných expertov pre právnu úpravu. 1. Realizácia prostredníctvom rozhodovania EÚ Vykonávanie lepšej právnej regulácie prinesie konkrétne prínosy len vtedy, keď sa legislatívne zlepšenia navrhnuté Komisiou prijmú a nadobudnú účinnosť. Tento proces si vyžaduje čas. Vyššie normy kvality zvyšujú čas, ktorý je potrebný na prípravu iniciatív Komisie. Prijatie legislatívnymi orgánmi trvá v priemere dva roky. Spolu s obdobím, ktoré je povolené na transpozíciu a nadobudnutie účinnosti nových smerníc [18], medzi koncepciou a realizáciou iniciatívy EÚ uplynú asi štyri roky a často dvakrát toľko. Na základe týchto informácií je nepochybne potrebné zaistiť, aby sa otvorenému programu pre zjednodušenie dostávala neustála podpora vo všetkých európskych inštitúciách. Rada a Parlament doteraz prijali len 16 iniciatív v rámci tohto otvoreného programu. Komisia bude v roku 2008 pokračovať v predkladaní návrhov zjednodušení v nádeji, že prioritou legislatívnych orgánov bude zabezpečiť prijatie do jari 2009. Podobne Komisia očakáva, že v roku 2008 a začiatkom roku 2009 bude prioritou legislatívnych orgánov prijatie návrhov na zníženie administratívnej záťaže. Parlament a Rada stále viac využívajú posúdenia vplyvu Komisie pri skúmaní návrhov, ale je potrebné ich úsilie posilniť. Rovnako je potrebné, aby vykonávali svoje vlastné posúdenia vplyvu týkajúce sa otázok, ktoré nie sú pokryté posúdením vplyvu vypracovaným Komisiou, v prípadoch, keď predpokladajú významné zmeny a doplnenia návrhu Komisie. Komisia sa bude snažiť tiež zaistiť, aby sa v posúdeniach vplyvu lepšie predvídali otázky, ktoré pravdepodobne vzniknú v Rade a Parlamente, napr. výber nástroja pre opatrenie EÚ. Rada a Parlament môžu tiež požiadať Komisiu, aby podrobnejšie opísala aspekty svojho pôvodného posúdenia. Hoci sú tieto posúdenia určené najmä ako usmernenie pre Komisiu pri rozhodovaní, Komisia konštruktívne rozhodne o tom, ako bude reagovať na tieto žiadosti v závislosti od konkrétneho prípadu. Príležitosťou pre dosiahnutie ďalšieho pokroku v týchto otázkach bude revízia „spoločného prístupu k posudzovaniu vplyvu“ [19] tromi inštitúciami v polovici roku 2008. 2. Uplatňovanie práva Spoločenstva Komisia prikladá vysokú prioritu správnemu uplatňovaniu práva Spoločenstva. V septembri 2007 navrhla spôsoby, akými môže spolupracovať s členskými štátmi pri zlepšovaní súčasného riešenia problémov, čím sa dosiahnu rýchlejšie a lepšie výsledky [20]. Určuje tiež spôsoby, akými sa Komisia a členské štáty môžu zamerať na preventívne opatrenia a ako môže Komisia účinnejšie rieši priestupky a poskytovať viac informácií. Komisia vypracuje a bude realizovať tieto iniciatívy v nadchádzajúcich mesiacoch a dosiahnutý pokrok vyhodnotí v roku 2009. V. FORMOVANIE GLOBÁLNEJ REGULÁCIE V čoraz viac sa globalizujúcom svete a po mnohých rokoch odstraňovania colných bariér sa necolné bariéry, ako sú regulačné odlišnosti, čoraz viac považujú za prekážky pre medzinárodný obchod a investovanie. Mnohé regulačné rozdiely odrážajú legitímne politické voľby a sú v súlade so Svetovou obchodnou organizáciou a inými medzinárodnými dohodami. Niektoré však vznikajú ako neplánované vedľajšie účinky, ktoré vyplývajú zo spôsobu, akým k regulácii jednotlivé strany pristupujú, a môžu byť nežiaduce alebo škodlivé pre podniky či spotrebiteľov. Pri vypracovávaní iniciatív už Komisia využíva príspevky tretích krajín k jej konzultačnému procesu. Systém posudzovania vplyvu okrem toho vyžaduje, aby sa zohľadnili vonkajšie vplyvy. Komisia zaistí, aby sa tieto vonkajšie vplyvy, napr. na obchod a investovanie a na rozvojové krajiny, dôkladne preskúmali. V prípade, že existujú medzinárodné normy, bude posúdenie vplyvu posudzovať možnosť využiť tieto normy skôr, než by sa mala prijímať špecifická európska iniciatíva. Komisia má dlhodobú prax v dialógu o regulačných otázkach v takých medzinárodných organizáciách, ako sú OECD a OSN, a s kľúčovými obchodnými partnermi. Aby sa Lisabonská stratégie premietla za hranice, Komisia využije medzinárodný dialóg na riešenie otázok horizontálnych a systematických bariér a na uľahčenie zbližovania tam, kde je to možné. Prístup EÚ k lepšej právnej regulácii môže poskytnúť inšpiráciu za hranicami a naopak. VI. ĎALŠIE KROKY Toto hodnotenie dokazuje, že EÚ si plní svoj záväzok v oblasti dobrej právnej regulácie. Komisia, Parlament, Rada a členské štáty však môžu spoločne urobiť viac: Zjednodušenie právnych predpisov – Komisia plánuje predložiť 45 iniciatív v rámci otvoreného programu pre zjednodušenie ako súčasť svojho pracovného programu na rok 2008 a 8 iniciatív na rok 2009. Kodifikačný program bude dokončený v priebehu nasledujúcich 18 mesiacov. – Rada a Parlament by mali zaistiť urýchlené prijatie návrhov na zjednodušenie čakajúcich na schválenie, ktorých je teraz asi 45, a zaistiť, aby sa tieto zjednodušenia udržiavali v procese. – Komisia vyzýva Radu a Parlament, aby spoločne preskúmali možnosti zrýchlených postupov na rušenie zastaraných právnych predpisov. – Komisia pokračuje v preverovaní acquis EÚ, keďže to zabezpečuje plynulý tok nových iniciatív. Toto preverovanie dokončí do konca svojho funkčného obdobia. – Komisia pokračuje v preverovaní predložených návrhov ako súčasť svojho ročného pracovného programu. Znovu opakuje svoje odporúčanie, aby budúce Komisie preverili návrhy, ktoré čakajú na prijatie, pri prevzatí funkcie s cieľom zaistiť, že navrhované právne predpisy budú v súlade s politickými prioritami. Zníženie administratívnych nákladov – Vzhľadom na to, že jedine spoločným úsilím sa dosiahne obmedzenie byrokracie, Komisia navrhuje, aby členské štáty, ktoré tak neurobili, prijali alebo oznámili svoje ciele v tejto oblasti do marca 2008, aby jarné zasadnutie Rady mohlo zistiť aktuálny stav a poskytnúť ďalšie usmernenia. – Komisia vyzýva Radu a Európsky parlament, aby prijali nevyriešené zrýchlené návrhy pred Európskou radou a aby uprednostnili zrýchlené návrhy, ktoré Komisia podá v roku 2008. – Komisia bude spolupracovať s členskými štátmi a poskytne im pomoc. – Komisia predloží výsledky merania do konca tohto roku spolu s viacerými ďalšími opatreniami, aby sa splnil cieľ 25 % zníženia. Návrhy na zníženie zaťaženia v oblasti práva obchodných spoločností budú predložené do leta. Informácie získané z tejto operácie pomôžu členským štátom znížiť zaťaženie vyplývajúce z transpozície a vykonávania právnych predpisov EÚ. Využitie posudzovania vplyvu na navrhovanie iniciatív – Komisia predpokladá, že v roku 2008 vykoná vyše 180 posúdení vplyvu. – Na jar 2008 Komisia preverí svoje usmernenia na posudzovanie vplyvu a vypracuje usmernenie a podporu v súlade s týmto oznámením. – Komisia posilní úlohu Rady pre posudzovanie vplyvu. – Rada a Parlament by mali podporovať využívanie posudzovania vplyvu v legislatívnom procese preskúmaním posúdení vplyvu vykonaných Komisiou a vypracúvaním posúdení vplyvu podstatných zmien a doplnení. Komisia vyzýva ostatné inštitúcie, aby boli transparentnejšie pri vlastnom posudzovaní vplyvu, ako sa to predpokladá v spoločnom prístupe k posudzovaniu vplyvu. – V rámci revízie „Spoločného prístupu k posudzovaniu vplyvu“ Komisia predpokladá záväzok uskutočňovať posudzovania vplyvov, pokiaľ ide o iniciatívy členských štátov v oblastiach patriacich do pôsobnosti hlavy VI Zmluvy o EÚ (policajná a justičná spolupráca v trestných veciach). Spoločná zodpovednosť – V roku 2008 Európska rada zhodnotí pokrok v oblasti lepšej právnej regulácie a Parlament, Rada a Komisia spoločne zrevidujú „spoločný prístup k posudzovaniu vplyvu“. Uplatňovanie práva Spoločenstva – Komisia vyzýva členské štáty, aby s ňou spolupracovali s cieľom zaistiť správne uplatňovanie práva Spoločenstva. Pomoc pri formovaní globálnej regulácie – Komisia posilní, tam kde je to potrebné, posudzovanie medzinárodných vplyvov opatrení EÚ, aby sa uľahčil medzinárodný obchod a investície a aby sa podporili rozvojové krajiny. – Komisia bude úzko spolupracovať s medzinárodnými organizáciami a tretími krajinami na rozvoji príslušných prístupov k tvorbe pravidiel a tam, kde je to možné, bude podporovať zbližovanie. VII. ZÁVER V oblasti rozvoja lepšej právnej regulácie v EÚ sa toho dosiahlo veľa. Zlepšenie regulácie a dosiahnutie prínosov pre občanov a podniky si vyžaduje čas, finančné a ľudské zdroje a úpravu inštitucionálnych a administratívnych štruktúr. To sa nedá dosiahnuť bez trvalej politickej podpory. Komisia je pevne odhodlaná splniť svoju úlohu, intenzívne sa venuje svojmu otvorenému programu pre zjednodušenie a svojmu akčnému programu na znižovanie administratívnej záťaže a neustále posilňuje svoj systém posudzovania vplyvu. Úspech bude napokon závisieť od odhodlania ostatných európskych inštitúcií, členských štátov, miestnych/regionálnych orgánov a zainteresovaných strán a Komisia ich vyzýva, aby sa pripojili k tomuto kolektívnemu úsiliu. [1] Takmer polovicu budúcich iniciatív Komisie na základe otvoreného programu pre zjednodušenie (76) bude sprevádzať posúdenie vplyvu v porovnaní s asi 10 % v minulosti. [2] Prepracovaním sa spája právny akt a všetky jeho predchádzajúce zmeny a doplnenia do jedného právneho predpisu, keď sa prijímajú nové zmeny a doplnenia. [3] Kodifikáciou sa spájajú existujúce právne akty so všetkými následnými zmenami a doplneniami do jedného právneho predpisu bez akýchkoľvek nových zmien a doplnení. Týmto sa zníži objem právnych predpisov a zabezpečia sa právne zrozumiteľnejšie texty. [4] KOM(2007) 23. [5] Závery predsedníctva Európskej rady (marec 2007), str. 10. [6] Pozri pracovný dokument Komisie, Zníženie administratívnej záťaže v EÚ, KOM(2008) 35. [7] http://ec.europa.eu/enterprise/admin-burdens-reduction/admin_burdens_en.htm. Okrem toho už bola realizovaná a uverejnená štúdia, ktorá hodnotí administratívnu záťaž poľnohospodárskych podnikov vyplývajúcu zo spoločnej poľnohospodárskej politiky. [8] http://ec.europa.eu/enterprise/admin-burdens-reduction/index_en.htm. [9] Pozri KOM(2008) 35. [10] Je potrebné tiež poznamenať, že Komisia v roku 2007 posilnila svoju politiku hodnotenia (Oznámenie „Reakcia na strategické potreby: Posilnenie využívania hodnotenia“ SEK(2007) 213) a plánuje systematickejšie vyhodnocovať právne predpisy a iné aktivity, aby overila predpoklady vykonané v etape posudzovania vplyvu. [11] Tieto posúdenia vplyvov boli uverejnené (pozri http://ec.europa.eu/governance/impact/cia_2007_en.htm a KOM(2007) 693). Od roku 2008 bude Komisia tiež zverejňovať posúdenia vplyvu pre iniciatívy v legislatívnom a pracovnom programe Komisie, ktoré sú prerušené na základe posúdenia vplyvu. [12] Útvary Komisie vykonali v roku 2006 asi 10 a v roku 2007 15 „dobrovoľných“ posúdení vplyvov; na rok 2008 je ich plánovaných asi 50. [13] Toto hodnotenie systému Komisie na posudzovanie vplyvu spoločnosťou Evaluation Partnership je zverejnené na stránke http://ec.europa.eu/governance/impact/key_en.htm. Komisia o ňom diskutovala na verejnej konferencii zainteresovaných strán v júni 2007 a so svojou skupinou vysokokvalifikovaných národných expertov pre právnu úpravu. [14] Oznámenie Opatrenia nadväzujúce na zelenú knihu o „Európskej iniciatíve za transparentnosť“, KOM(2007) 127, 21.3. 2007. [15] http://ec.europa.eu/governance/impact/cia_2007_en.htm. [16] Pozri priloženú správu za rok 2007. [17] Pokiaľ ide o pokrok v členských štátoch, pozri druhú výročnú správu o pokroku v realizácii Lisabonskej stratégie KOM(2006) 816. [18] Napríklad iniciatíva zjednodušenia, ktorou sa mení a dopĺňa smernica 70/156/EHS o typovom schválení motorových vozidiel a ich prípojných vozidiel, bola zverejnená v Úradnom vestníku v októbri 2007, ale nadobudne účinnosť v apríli 2009. Komisia predložila tento návrh v júli 2003 KOM(2003) 418. [19] Prijatý na základe medziinštitucionálnej dohody o o lepšej tvorbe práva z roku 2003. [20] Oznámenie „Európa výsledkov – Uplatňovanie práva Spoločenstva“. KOM(2007) 502. --------------------------------------------------